Klasa: 910-04/15-15/14

Ur.broj: 50436-03/02-15-08

Zagreb, 24. studenoga 2015.

 **- INTERNO-**

**Bilješka**

**o sudjelovanju na UNODC regionalnom seminaru za donositelje odluka na temu evaluacije učinkovitosti prevencije zlouporabe droga**

Beograd, 19.-20. studenoga 2015.

U Beogradu je u razdoblju od 19. do 20. studenoga 2015. u organizaciji UNODC-a održan regionalni seminar za donositelje odluka na temu evaluacije učinkovitosti prevencije zlouporabe droga. Na seminaru je sudjelovalo 12 sudionika - predstavnika Srbije, Makedonije, Crne Gore, Bosne i Hercegovine te Republike Hrvatske[[1]](#footnote-1).

Uvodno su sudionike pozdravili g. Zoran Mihajlović, pomoćnik ministra zdravlja Republike Srbije, profesorica Zorana Lužanin, predstavnica Ministarstva obrazovanja, znanosti i tehnološkog razvoja Republike Srbije te g. Miloš Stojanović, predstavnik UNODC Regionalnog ureda u Srbiji. Seminar je vodila i moderirala gđa. Hanna Heikkila, stručnjak za upravljanje programima Odjela za prevenciju, tretman i rehabilitaciju UNODC-a.

Na početku seminara sudionicima su predstavljeni Međunarodni standardi prevencije zlouporabe droga[[2]](#footnote-2) u kojima su navedene smjernice o učinkovitim preventivnim pristupima u različitim razvojnim fazama i okruženjima. Potrebno je naglasiti da se standardi odnose na prevenciju zlouporabe svih psihoaktivnih tvari, a ne samo na prevenciju konzumiranja ilegalnih droga. UNODC osigurava diseminaciju standarda putem nacionalnih i regionalnih seminara za donositelje odluka, u okviru čega je obuhvaćeno preko 200 sudionika iz 60 država.

Najčešći prepreke provedbi evaluacije tiču se nedostatnih financijskih sredstava, nejasno postavljenih ciljeva intervencije, nedostatne podrške različitih dionika, nejasnih prioriteta i slično. Međutim, prevencija zlouporabe droga i drugih sredstava ovisnosti koja se temelji na znanstvenim dokazima učinkovitosti predstavlja učinkovito i financijski isplativo ulaganje u dobrobit različitih ciljanih skupina, stoga razvoj smjernica za donositelje odluka o tome kako evaluirati učinkovitost preventivnih intervencija predstavlja važno područje u promicanju preventivne prakse.

Obzirom da je seminar namijenjen donositeljima odluka, potrebno je naglasiti kako naglasak nije bio na tome kako provoditi evaluaciju, već na promociju važnosti provedbe evaluacije učinka te osiguravanja podrške kulturi evaluacije. U tom kontekstu, osobit je naglasak bio na diskusiji o tome zbog čega je evaluacija učinka nužna i korisna, koji oblik evaluacije je prikladan u kojim okolnostima, što je potrebno evaluirati i kada, tko bi trebao provoditi evaluaciju te na koji način je moguće podržati kulturu provedbe evaluacije na nacionalnim razinama. Informacije koje proizlaze iz provedene evaluacije vrijedne su čak i ukoliko ukažu na negativne rezultate određene intervencije, budući da doprinose spoznajama o tome u koje je intervencije isplativo ulagati financijska sredstva, odnosno na koji način se intervencije mogu unaprijediti. Također, važno je imati na umu činjenicu da zadovoljstvo korisnika ne daje informacije o učinkovitosti intervencije, već samo o provedenom procesu. Nadalje, ukoliko intervencija nije vrijedna provedbe evaluacije, pitanje je koja je uopće svrha same intervencije. Kako bi se osigurala jednostavna i znanstveno-utemeljena provedba evaluacije, potrebno je surađivati sa znanstvenicima. Neizostavno je spomenuti i etičke aspekte i činjenicu da je evaluacija učinka jedini način na koji možemo znati da intervencija ne proizvodi jatrogene učinke.

Sukladno Europskim standardima kvalitetne prevencije zlouporabe droga (eng. *European Drug Prevention Quality Standards* – EDPQS), naglašeno je kako praćenje i evaluacija predstavljaju ključne komponente u osiguravanju kvalitetnog planiranja, implementacije te unaprjeđenja postojećih intervencija. Drugim riječima, evaluaciju je potrebno planirati istovremeno s planiranjem intervencije, a unaprjeđenje je moguće u svakoj fazi projektnog ciklusa. Postoje različite vrste evaluacije, stoga se razlikuju i informacije koje pojedini oblik evaluacije omogućava. Primjerice, informacije o tome kako je intervencija provedena olakšavaju razumijevanje preventivnih ishoda. Dakle, praćenje provedbe (eng. *monitoring*) osigurava informacije o tome da li se intervencija implementira sukladno planu. Nadalje, studije izvedivosti se usmjeravaju na kratkoročne ciljeve te omogućavaju informacije o tome je li vrijedno ulagati dodatna sredstva u implementaciju i evaluaciju određene aktivnosti. Evaluacija učinka daje odgovor na pitanje je li strategija (intervencija, politika, projekt) bila uspješna u postizanju postavljenih ciljeva, kao što su npr. smanjenje uporabe određenog sredstva ovisnosti, odgađanja prve uporabe ili smanjenje negativnih učinaka konzumacije. Sukladno svemu navedenom, razlikuju se i evaluacijski dizajni. Primjerice, procesna evaluacija uključuje temeljne informacije poput obuhvata sudionika (broj, spol, ukupan broj sudionika na početku i na kraju intervencije), vjernosti u provedbi intervencije (planirane vs. odrađene sesije) te ukupnog troška u kontekstu novca i vremena. Nadalje, informacije o implementaciji temelje se na mjerenju prije i poslije intervencije, čime se dobivaju korisne informacije o procesnoj evaluaciji. Informacije o učinkovitosti intervencije u pravilu se temelje na mjerenju prije i poslije intervencije te usporedbi s rezultatima kontrolne skupine. Naime, kontrolna skupina predstavlja važan mehanizam kontrole potencijalnih medijator i /ili moderator varijabli te omogućava zaključivanje o učincima koji su nastali pod utjecajem preventivne intervencije. Među najcjenjenijim dizajnima nalaze se randomizirane kontrolirane studije, budući da, u pravilu, složeniji evaluacijski dizajn upućuje na snažnije dokaze i zaključke o učinku intervencije. Koji evaluacijski dizajn je najprimjereniji ovisi i o tome da li se evaluira pojedini projekt/program, politika ili intervencija za koju se dodjeljuju nepovratna novčana sredstva. Kako bi se mogla provesti kvalitetna evaluacija, potrebno je jasno definirati logički model intervencije, budući da isti omogućava lakše razumijevanje odnosa između postavljenih ciljeva, provedenih aktivnosti, pokazatelja provedbe i kratkoročnih, srednjoročnih i dugoročnih ishoda. Važno je napomenuti kako se ishodi mogu različito definirati, pa se osim same konzumacije određenog psihoaktivnog sredstva (promjene u ponašanju), najčešće mjere medijator varijable i kratkoročni ishodi, poput primjerice podizanja razine znanja o određenom problemu, podizanja razine svjesnosti, unaprjeđenja kompetencija i vještina te promjene stavova. Nadalje, važno je jasno definirati teoriju promjene, odnosno razumjeti koje aktivnosti vode do kratkoročnih promjena, odnosno do dugoročnih ishoda. Naglašena je važnost uključenosti različitih dionika u implementaciju i evaluaciju aktivnosti, osobito suradnja vladinog, nevladinog sektora i znanstvenika.

Tijekom oba dana seminara u malim grupama se uvježbavalo prezentirano kroz nacionalne prikaze slučaja. Republika Hrvatska predstavila je ***projekt unaprjeđenja kvalitete programa prevencije ovisnosti o drogama*** koji se provodio u razdoblju od 2011. do 2014. godine. Projekt se sastoji od niza međusobno povezanih aktivnosti i kao jedinstven primjer dobre prakse je prepoznat od strane EDPQS partnerstva (<http://prevention-standards.eu/wp-content/uploads/2015/03/EDPQS_Toolkit4_Example_projects.pdf>, str.9), te je pohvaljen i od UNODC-a. Prilikom predstavljanja projekta naglašena je važnost istovremene primjene pristupa „odozdo prema gore“ i „odozgo prema dolje“ na način da je potrebno, u suradnji sa znanstvenicima iz područja prevencijske znanosti, ulagati napore u educiranje provoditelja programa; povezivati kriterije kvalitete i financiranje na način da se osigura financijska podrška kvalitetnih, evaluiranih te učinkovitih preventivnih intervencija; pratiti unaprjeđenje postojećih intervencija (uvidom u Bazu programa prevencije ovisnosti); te promovirati diseminaciju najboljih praksi dodjelom certifikata kvalitete od strane povjerenstva koje se sastoji od istaknutih stručnjaka i znanstvenika iz područja prevencije. ***Iako se projekt nije provodio tijekom 2015. godine, s obzirom na postignute pozitivne promjene u nacionalnoj prevencijskoj praksi te interes međunarodne zajednice prevencionista, u sljedećoj godini potrebno je osigurati resurse za nastavak projekta.***

Posljednjeg dana seminara pokrenuta je regionalna inicijativa za formiranje Radne skupine na regionalnoj razini kojoj bi cilj bio unaprjeđenje i održivost provedbe preventivnih intervencija u zemljama regije, a pod pokroviteljstvom UNODC-a. Sudionici seminara podržali su inicijativu (u prilogu). Potrebno je napomenuti kako je regija prepoznala napore Republike Hrvatske te su istaknuli ulogu koju Hrvatska, kao članica Europske unije, može imati u osiguravanju podrške, smjernica i dijeljenju iskustava sa susjednim zemljama.

*Prilog: kao u tekstu.*

Izradila: Odobrio:

Dijana Jerković, viša stručna savjetnica Željko Petković, ravnatelj Ureda

1. Obzirom da je Republika Hrvatska od 2011. godine, u suradnji Ureda za suzbijanje zlouporabe droga i Edukacijsko-rehabilitacijskog fakulteta Sveučilišta u Zagrebu, ulagala napore u unaprjeđenje kvalitete programa prevencije ovisnosti o drogama, na seminaru su sudjelovali gđa. Dijana Jerković, predstavnica Ureda za suzbijanje zlouporabe droga Vlade RH te doc.dr.sc. Valentina Kranželić, predstavnica Edukacijsko-rehabilitacijskog fakulteta Sveučilišta u Zagrebu. [↑](#footnote-ref-1)
2. UNODC (2013). *International Standards on Drug Use Prevention*. Wienna: UNODC. [↑](#footnote-ref-2)